text: РЕШЕНИЕ ЗА ИЗПЪЛНЕНИЕ (ЕС) 2015/290 НА КОМИСИЯТА
  от 20 февруари 2015 година
  относно съответствието на таксовите единици за зоните за събиране на такси съгласно член 17 от Регламент за изпълнение (ЕС) № 391/2013 през 2014 г. и за отмяна на Решение 2013/631/ЕС
  (нотифицирано под номер С(2015) 882)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (1), и по-специално член 15 от него,
  като има предвид, че:
  (1)
  С Регламент за изпълнение (ЕС) № 391/2013 на Комисията (2) се установява обща схема за таксуване на аеронавигационното обслужване. Общата схема за таксуване е съществен елемент за постигането на целите на схемата за ефективност, създадена съгласно член 11 от Регламент (ЕО) № 549/2004 на Европейския парламент и на Съвета (3) и Регламент за изпълнение (ЕС) № 390/2013 на Комисията (4).
  (2)
  С Решение 2011/121/ЕС на Комисията (5) се определят валидни за целия Съюз цели за ефективност, в т.ч. цел за ефективността на разходите при предоставянето на аеронавигационно обслужване за периода 2012-2014 г. С писма от 19 юли 2012 г. и 17 декември 2012 г. Комисията уведоми държавите членки, че преработените им планове и цели за ефективност са в съответствие с валидните за целия Съюз цели за ефективност и допринасят адекватно за тяхното постигане. Целите за ефективността на разходите се изразяват в установени таксови единици.
  (3)
  По силата на член 17, параграф 1, букви б) и в) от Регламент за изпълнение (ЕС) № 391/2013 Комисията трябва да оценява ежегодно представените ѝ от държавите членки таксови единици за зоните за събиране на такси спрямо разпоредбите на посочения регламент и на Регламент за изпълнение (ЕС) № 390/2013.
  (4)
  През 2013 г. Комисията извърши оценка на таксовите единици за зоните за събиране на такси за 2014 г. със съдействието на органа за преглед на ефективността (ОПЕ) и централната служба на Евроконтрол за пътните такси, като използва данните и допълнителната информация, предоставени от държавите членки. Вследствие на това бе прието Решение 2013/631/ЕС на Комисията (6). С посоченото решение по силата на член 17, параграф 1, буква г) от Регламент за изпълнение (ЕС) № 391/2013 Комисията уведоми държавите членки, че съгласно нейната оценка през 2014 г. таксовите единици за зоните за събиране на такси, които са ѝ били представени, са в съответствие с регламенти за изпълнение (ЕС) № 390/2013 и (ЕС) № 391/2013.
  (5)
  След приемането на Решение 2013/631/ЕС през 2014 г. България, Дания, Литва, Унгария, Полша и Словакия информираха Комисията за измененията на някои параметри в изчислението на съответните таксови единици, които не са им били известни към момента на представяне на първоначалните данни и допълнителната информация на Комисията, за да може тя да извърши оценка на съответствието, и заради които има необходимост от известни корекции на съответните таксови единици за 2014 г. Затова тези шест държави членки представиха на Комисията коригирани таксови единици.
  (6)
  По силата на член 17, параграф 1, букви в) и г) от Регламент за изпълнение (ЕС) № 391/2013 Комисията извърши оценка на коригираните таксови единици за 2014 г. за зоните за събиране на такси в България, Дания, Литва, Унгария, Полша и Словакия спрямо разпоредбите на регламенти за изпълнение (ЕС) № 390/2013 и (ЕС) № 391/2013 и заключи, че те съответстват на изискванията. Необходимо е съответните държави членки да бъдат уведомени за тази констатация.
  (7)
  С цел постигане на повече яснота и прозрачност Решение 2013/631/ЕС следва да бъде отменено и заменено с настоящото решение.
  (8)
  Уведомлението за съответствието на таксовите единици за зоните за събиране на такси с регламенти за изпълнение (ЕС) № 390/2013 и (ЕС) № 391/2013 не засяга разпоредбите на член 16 от Регламент (ЕО) № 550/2004.
  (9)
  Мерките, предвидени в настоящото решение, са в съответствие със становището на Комитета за единно небе,
  ПРИЕ НАСТОЯЩОТО РЕШЕНИЕ:
  Член 1
  Таксовите единици за зоните за събиране на такси за 2014 г., посочени в приложението към настоящото решение, са в съответствие с изискванията на регламенти за изпълнение (ЕС) № 390/2013 и (ЕС) № 391/2013.
  Член 2
  Решение 2013/631/ЕС се отменя.
  Член 3
  Адресати на настоящото решение са държавите членки.
  Съставено в Брюксел на 20 февруари 2015 година.